AlexejDobrolubov/national_council_slovak_2010 huggingface dataset:
6. schôdza NR SR - 7. deň - A. dopoludnia
Dátum: 2023-12-15
Poslanec: Kéry, Marián (SMER - SD)
Druh vystúpenia: Vystúpenie s faktickou poznámkou

124. Pán poslanec, oceňujem vaše kultivované, kľudné a miestami až také mentorské vystúpenie. Tvrdíte, že tento návrh zákona škodí a doslova ohrozuje demokraciu na Slovensku. Špeciálne ste sa venovali téme úradu špeciálnej prokuratúry. Priznám sa vám, že nedávno som sa zúčastnil pracovných raňajok predsedu Národnej rady Slovenskej republiky Petra Pellegriniho s veľvyslancami štátov Európskej únie. A v diskusii, samozrejme, sa vynorila aj téma Úradu špeciálnej prokuratúry. Predseda parlamentu sa prítomných veľvyslancov opýtal, že v ktorých štátoch Európskej únie existuje popri hlavnej štátnej alebo generálnej prokuratúre aj nejaká špeciálna. Čo si myslíte, koľko rúk sa zdvihlo? Jedna jediná ruka veľvyslanca Rumunska a potom ďalej poznamenal ešte pán veľvyslanec Rakúska, že u nich popri tej hlavnej štátnej prokuratúre ešte existuje niečo podobné, čo sa dá prirovnať k špeciálnej prokuratúre na Slovensku. Ja sa vás chcem opýtať, myslíte si, že v štátoch, ako je Nemecko, Francúzsko, Taliansko a mnohé ďalšie, kde absentuje inštitút špeciálnej prokuratúry, že je ohrozená miera demokracie? Ja si myslím, že vôbec nie. Samozrejme, asi vám uniklo aj pozornosti, že nie je to tak dávno, čo v Bulharsku bol zrušený úrad špeciálnej prokuratúry, a to si v Európskej únii, ani v Európskej komisii nikto, ale nikto ani nevšimol.
12. schôdza NR SR - 13.deň - B. popoludní
Dátum: 2024-05-09
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

62. Ďakujem pekne za slovo. Predsa len tú doplňujúcu otázku položím. Áno, o výške a forme kompenzačných prostriedkov vieme, lebo to už sa stáva realitou. Ale vôbec nepoznáme kontúry tohoročnej valorizácie platov pedagogických a odborných zamestnancov, hoci programové vyhlásenie vlády ráta s každoročným pravidelným zvyšovaním platov týchto kategórii zamestnancov. Čiže tá otázka znie, v akých sumách, v akých percentách ministerstvo rozmýšľa pri tohoročnej valorizácii platov pedagogických odborných zamestnancov.
12. schôdza NR SR - 12.deň - B. popoludní
Dátum: 2024-05-07
Poslanec: Kalmárová, Viera (PS)
Druh vystúpenia: Vystúpenie v rozprave

137. Ďakujem pekne za slovo. Ďakujem všetkým, ktorí sa vo faktickej poznámke vyjadrili. Ak dovolíte, budem reagovať na pána Habánika. Pán poslanec Habánik povedal, že problémom, kľúčovým problémom je nesúlad medzi metodickým usmernením a § 15a a považoval by za nesprávne uprostred školského roka rušiť § 15a. Ja napríklad, a práve naopak teda považujem za správne zrušiť v ktoromkoľvek momente tento § 15a, lebo on žiadny faktický zmysel pre školy nemá. Minimálne preto, ako som vysvetlila vo svojom vystúpení, že tie školy, ktoré chcú učiť a môžu učiť tri hodiny telesnej výchovy, tak robia aj teraz a fungujú na báze disponibilných hodín. A tie školy, ktoré takúto možnosť nemajú, tak to ani dnes pri § 15a neuskutočňujú. Školám by sa vôbec nič nestalo, práve naopak, školy budú trpieť, pokiaľ sa schváli táto zmena, o ktorej sme dnes hovorili, lebo ako som povedala, budú musieť prepočítavať počty hodín v podstate pre každého žiaka a to je neprijateľné. Ďakujem.
12. schôdza NR SR - 10.deň - B. popoludní
Dátum: 2024-05-02
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

93. Ďakujem za slovo. Ja sa tiež pýtam, ako aj pán Dostál, čo je vôbec dôvodom na podanie takéhoto návrhu. Z tej dôvodovej správy aj z toho, čo predkladatelia aj priaznivci tohto návrhu donekonečna opakujú, vyplýva, že ide o dosiahnutie administratívnej zhody medzi genetickým materiálom nositeľa tohto materiálu a identifikáciou jeho biologického pohlavia prostredníctvom rodného čísla. Asi o tomto je tu reč. A táto rétorika mi trochu pripomína, prepáčte, Tretiu ríšu. Dá sa nájsť na tomto návrhu niečo ušľachtilé? Ja to tam nevidím. Naopak, ten návrh vnímam ako destilované zlo, ktoré spočíva v násilnom presadzovaní predstáv predkladateľov o tom, ako ľudia majú vnímať jednak vlastnú pohlavnú identitu a jednak ako túto identitu majú vnímať všetci ostatní, teda spoločnosť. A možnosť zmeny rodného čísla pre transrodové osoby má, naopak, ušľachtilý cieľ, to je posilnenie dôvery transrodových ľudí, že táto spoločnosť ich rešpektuje, že berie na vedomie výsledok toho komplikovaného procesu, ktorým prešli, a urobí niečo pre to, aby sa cítili spoločnosťou prijatí. A zatiaľ som rovnako ako pán Dostál nedostala odpoveď na otázku, akú katastrofu tejto spoločnosti spôsobil stav, že je možné absolvovať právnu tranzíciu transrodových ľudí. Nestačí odpoveď typu, že treba urobiť poriadok, administratívny poriadok. To je ako keby niekto na otázku prečo, odpovedal lebo. A toto hovorím na margo tej argumentačnej... (Prerušenie vystúpenia časomerom. Potlesk.)
12. schôdza NR SR - 8.deň - A. dopoludnia
Dátum: 2024-04-26
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

247. Budem reagovať iba na pána Vašečku, s hlbokým nádychom, lebo niečo nie je v poriadku, keďže ja som doteraz bola presvedčená (povedané so smiechom), že som hovorila o návrhu zákona, hovorila som o tom, prečo ten návrh je zlý, prečo nemôže existovať skupina detí, ktoré nebudú absolvovať sexuálnu a vzťahovú výchovu, ktorá bude... a je napokon, nieže bude, je obligatórnou súčasťou výchovy a vzdelávania, veď už teraz existuje výchova k manželstvu a rodičovstvu, v novom kurikule bude vzťahová a možnože sexuálna výchova, neviem, či niekoho aj toto slovo nedráždi. O tom som hovorila, že jednoducho štát má túto povinnosť danú medzinárodnými záväzkami a rodič v tomto kontexte nemá právo vyňať svoje dieťa z tohto záväzku. O tom som hovorila. A keď hovoríte, aby som ja predložila iný zákon, ja som hovorila, že sexuálna výchova sa má uskutočňovať v školách, ale otázka je, ako dobre ju budeme robiť, mali by sme sa teda v tomto kontexte zaoberať podmienkami, ktoré by prispeli k jej kvalite. O tom tu bola celú dobu reč. O ničom inom.
12. schôdza NR SR - 8.deň - A. dopoludnia
Dátum: 2024-04-26
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

97. Ďakujem pekne za slovo, pán predsedajúci. Pán poslanec Pročko vystihol presne, že o čo tu ide a ilustroval to prípadom jednej z faktických poznámok pani Kramplovej. Už viackrát predkladatelia návrhu zákona o mimovládnych organizáciách priznali, že chcú skomplikovať pôsobenie údajne politických organizácií a nazývajú ich súhrnným, súhrnným názvom sorosovské. Je to presne tá istá rétorika, ktorú používal Orbán, a je jednoznačne podprahovo antisemitská. V predstavách antisemitov bohatí Židia niekde z pozadia riadia tento svet a keďže je všeobecne známe, že George Soros je bohatý a je Žid, tak našim predkladateľom aj on zapadá do týchto predstáv a chcú o tom presvedčiť aj iných. Ja som presvedčená, že veci sa majú úplne inak, a mrzí ma, že súdni ľudia v tejto snemovni nemajú odvahu o tom hovoriť, aby sa oni sami nestali terčom útokov. Viete, Soros mal priamu rodinnú skúsenosť s totalitným režimom, ktorý mal na svedomí milióny ľudí. Pochopil, že najlepšou obranou proti tomuto typu režimov je silná občianska spoločnosť, ktorá bude schopná brániť demokratické inštitúcie, na to slúži jeho fond, a naozaj sa kriticky môžeme pozerať na jeho činnosť na finančných trhoch, ale za to, čo urobil v prospech rozvoja občianskej spoločnosti v tranzitívnych krajinách, za to by si zaslúžil naozaj pozitívne ocenenie. (Potlesk.)
12. schôdza NR SR - 8.deň - A. dopoludnia
Dátum: 2024-04-26
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

63. Ďakujem pekne za slovo. Ja sa vrátim, Oskar, k úvodnej časti tvojho príspevku, kde si hovoril o kvalite a vlastnostiach legislatívneho procesu v súvislosti so zdravotníckymi zákonmi. Spomenul si prípad, kedy k zákonu o ochrane, podpore a rozvoji verejného zdravia bol, bola prilepená novela školského zákona. Hovoril si aj o zákone, o ďalšom prílepku, o zákone o sociálnych službách a zabudol si ešte na tretí prílepok, a to bol zákon o... o... o správnych poplatkoch, pokiaľ si dobre spomínam. Viete, ja pracujem, teda som zaradená do výboru pre vzdelávanie, a keby mi Oskar nebol povedal, že týmto zaoberali na zdravotníckom výbore, tak by som nemala o tom ani potuchy, ani tušenia. Jednoducho takto sa nemôžu obchádzať vecne príslušné, vecne príslušné výbory. A ešte jedna pikantéria na záver. Ja predsa len som toto preniesla, túto tému na školský výbor a zhodou okolností tam sedel aj pán štátny tajomník z ministerstva školstva, hoci ten prílepok bol podaný ako poslanecký návrh, pochádzal z dielne ministerstva školstva. A teraz som sa pýtala, prečo teda zvolili takúto cestu? A jeho odpoveď z môjho pohľadu bola taká šokujúca, že som sa nezmohla na žiadnu reakciu, lebo povedal, že jemu sa zdá prirodzené, že to, že tému telesnej výchovy a ospravedlňovania neprítomnosti žiakov na vyučovaní prilepili k zákonu o ochrane verejného zdravia, lebo by to bolo, hlúpo by to vyzeralo, keby to dali napríklad k cestnému zákonu. No tak na to už nemáte naozaj čo povedať. Ale takto sa to naozaj nedá ďalej robiť.
12. schôdza NR SR - 6.deň - B. popoludní
Dátum: 2024-04-24
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

102. Ďakujem pekne za slovo. Vždy večer v tejto rozprave bývajú aj také vtipné chvíľky, najmä pri faktických poznámkach, jedna tu taká padla, a ja teda by som v tom pokračovala. Pán Grendel vyzval pána Lučanského, aby chlapsky a na rovinu priznal pravdu, prečo takýto zákon navrhujú. Ja chcem pána Grendela informovať, že dnes takéto chlapské priznanie urobil pán Huliak na tlačovej besede týmto rozkošným výrokom: „Za vzor nám dávajú Ameriku vo všetkom, čo robí, jednoducho tento zákon v Amerike platný je, tento zákon je platný v Číne, v Indii, dokonca v Izraeli a ešte dokonca aj v Rusku. Koľko razy sme boli obvinení, že sme ruskí agenti, že sme tu Putinovi trollovia, práve preto sme k takémuto zákonu pristúpili." Bodka. (Reakcie z pléna.)
9. schôdza NR SR - 17. deň - A. dopoludnia
Dátum: 2024-02-28
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

43. Ďakujem za slovo. Pani poslankyňa Kolíková povedala, že samotné predĺženie času, teda mala na mysli doby premlčania, samo o sebe nič neznamená, lebo to nemusí riešiť to podstatné. A tým podstatným je samotný prístup k téme sexuálneho násilia. To je pravda. A naozaj platí, že žena rovnako môže mlčať aj 10 a môže mlčať aj 20 rokov. Rovnako aj prístup k téme, teda to, čo sa považuje za znásilnenie, môže byť v krajine rovnaký aj 10 aj 20 rokov. A prístup k obetiam môže byť rovnaký celých 10 rokov alebo aj celých 20 rokov. Je však veľká pravdepodobnosť, že v čase sa veci budú určite meniť. A čím viac času, tým pravdepodobne nastane viac užitočných zmien, ktoré pomôžu obetiam násilia. Viete, faktor času je veľmi dôležitý. Aj pani prezidentka podpísala zákon a zároveň ho poslala na Ústavný súd, lebo si logicky uvedomuje, aký dôležitý je faktor času. Teda časový priestor, ktorý chce poskytnúť Ústavnému súdu na jeho rozhodovanie vo veci pozastavenia účinnosti zákona. Tiež možno nie je isté, ako súd rozhodne, ale potrebuje čas. A rovnako nie je isté, ako sa rozhodnú obete sexuálneho násilia. Ale ak budú mať dvojnásobok času, tak by sa určite rozhodnúť mohli. A oveľa lepšie, ako keď ten čas bude polovičný.
9. schôdza NR SR - 17. deň - A. dopoludnia
Dátum: 2024-02-28
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

25. Ďakujem za slovo. Pani poslankyňa Jurík spomenula prístup Českej republiky k novelizácii trestného práva z tých posledných dôb. A tento prístup reprezentuje úplne inú civilizačnú úroveň, než k akej sa dopracúvame u nás, a nielen týmto zákonom. Mohla by som hovoriť o včerajšej tlačovke premiérov V4, ale pôjdem k veci. Keď český minister spravodlivosti Pavel Blažek predkladal novelu Trestného zákona v Snemovni, zaželal sám sebe, aby nemohla, a to je citát: "aby nemohla byť opisovaná tak, ako je to na Slovensku. Teda že sa robí v prospech niekoho.". Koniec citátu. A kontrast so Slovenskom ani nemohol byť väčší. Blažkov návrh, ktorý rozširuje definíciu znásilnenia, poslala po niekoľkoročnej odbornej diskusii česká dolná komora do druhého čítania a koalícia a opozícia hlasovali úplne jednomyseľne. Návrh zavádza zásadu: nie, znamená nie. Trestné budú aj prípady, keď obeť stuhne v strese alebo v strachu a páchateľ ju zneužije, zneužije aj proti jej badateľnej vôli. Naozaj dve krajiny, ktoré kedysi tvorili jeden štát, tvoria hodnotovo dve odlišné entity dnes. A priznám sa, že mi je to ľúto a hanbím sa za to, že kam sme to vôbec dopracovali. Odporúčam všetkým prečítať si knihu antropológa Juraja Buzalku, Postsedliaci, lebo táto kultúra nás definuje aj prístupom k tejto téme. Ďakujem.
9. schôdza NR SR - 16. deň - A. dopoludnia
Dátum: 2024-02-27
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

130. Ďakujem za slovo. Viete, urobiť úmyselnú chybu je buď hlúposť, alebo zlomyseľnosť. Skrátiť premlčacie doby pri násilných trestných činoch bolo chybou a teraz je iba otázkou, či išlo o úmysel alebo sa to stalo nejako nevdojak. Ja som si pôvodne myslela, že išlo o obyčajné šlendriánstvo, lebo podľa mňa bolo veľmi jednoduché jedným ustanovením odvodiť premlčacie doby od trestných sadzieb bez toho, aby sa rozlišovali jednotlivé skupiny trestných činov. Ale z omylu ste ma vyviedli veľmi ľahko, a to tým, že ste tvrdili, že je to tak, ako to malo byť, čiže išlo o úmysel. A keď sa parlamentom a spoločnosťou prehnala vlna odporu proti skráteniu premlčacích dôb v prípade znásilnenia, dokonca jeden poslanec, a pokiaľ sa dobre pamätám, išlo o spravodajcu, ešte pred hlasovaním povedal, že pokiaľ ide o správnu vec, tak politici musia robiť aj také veci, ktoré sú v rozpore s verejnou mienkou. A keby som nevedela, kto to hovorí, povedala by som, že ide o zodpovedného politika, ale toto dlho nevydržalo. Takže odrazu už nezáleží na správnych veciach, ale na verejnej mienke. A ďakujem pánovi ministrovi, že to tie dôvody, ktoré viedli k predloženiu novely B, veľmi jasne pomenoval. Pomenoval to tak, že HLAS a SMER pochopili, že to škodí ich stranám, že to škodí kandidátovi na prezidenta a zároveň možno aj tieto strany majú nádej, že to niečo môže znamenať aj pred konaním na Ústavnom súde. Ďakujem. (Potlesk.)
9. schôdza NR SR - 16. deň - A. dopoludnia
Dátum: 2024-02-27
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

106. Ďakujem za slovo. Určite bolo dôležité predstaviť a pripomenúť si celý kontext vzniku pôvodnej novely. A ja sa budem ale striktne venovať dôvodom pre skrátené legislatívne konanie novely, ktorú označujem novela B. Keď som sa pozrela na dôvodovú správu k novele trestných zákonov B, teda o tej, o ktorej rokujeme dnes, tak neviem, či to vo mne vzbudilo pobavenie alebo je iba predzvesťou toho, čoho všetkého ešte bude koalícia schopná. Vysvetlím to. Novelu A, teda tej, ktorá smerovala na Ústavný súd, tú novelu bolo nevyhnutné prerokúvať v skrátenom legislatívnom konaní, lebo vraj boli porušované ľudské práva. Vtedy vláda aspoň predložila fikciu, ktorá sa verbálne, aj keď nie fakticky viazala na jeden z dôvodov pre skrátené legislatívne konanie, tak ako ich uvádza rokovací, zákon o rokovacom poriadku. Novela B sa tiež prerokúva v skrátenom legislatívnom konaní, ale v dôvodovej správe sa uvádza, že ju vláda predkladá na základe spoločenskej objednávky. Nie preto, že by novela A viedla k porušovaniu ľudských práv obetí násilných trestných činov, ale na základe spoločenskej objednávky. Návrh novely teda ani formálne nespĺňa náležitosti zákona, ktorý by snemovňa mohla prerokúvať v tomto režime, lebo zákon o rokovacom poriadku tento dôvod pre skrátené legislatívne konanie nepozná. A je to preto, lebo koalícia si nie je schopná priznať, že urobila chybu. Naopak, v dôvodovej správe, tak ako povedala kolegyňa Jurík, sa uvádza, že pôvodné riešenie bolo správne. Neviem, či si uvedomujete ten chaos, tú neprincipiálnosť, ten amate... (Prerušenie vystúpenia časomerom.)
9. schôdza NR SR - 14. deň - A. dopoludnia
Dátum: 2024-02-22
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

52. Ďakujem za slovo. Pani poslankyňa, ja nepatrím k rómskej komunite, ale napriek tomu viem, aké to Rómovia majú u nás ťažké. A s odmietaním väčšinovou spoločnosťou sa stretávajú aj deti, ktorých jediným hriechom je to, že sa narodili v rómskej osade. To, samozrejme, predurčuje ich ďalší život. Vždy myslím na to, keď som teda sa stretla s takýmito deťmi, ako by sa vyvíjal môj život, keby som sa narodila nie tam, kde som sa narodila, ale v rómskej osade. A teraz k tomu návrhu. Ja osobne nie som vyznávačom a priateľom uznesenia a rezolúcií, som skôr priateľom reálnych riešení, ktoré ale v našom prípade, v prípade našej krajiny prichádzajú neskoro – v tom lepšom prípade – alebo neprichádzajú vôbec. Ale v tomto prípade toto uznesenie vnímam ako nejaký výraz zúfalstva, že žijeme v krajine, kde sa veci neriešia alebo sa riešia pomaly, a preto si myslím, že by sme to uznesenie mohli a mali podporiť. Ďakujem.
9. schôdza NR SR - 11. deň - A. dopoludnia
Dátum: 2024-02-16
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

18. Ďakujem za slovo. Určite by sme sa nemali teraz presviedčať o nevyhnutnosti prijať tento zákon, tak to je úplne niečo prirodzené. Veď neviem si predstaviť, že by niekto mohol pochybovať o tom, že nenesieme kolektívnu morálnu zodpovednosť za hriechy minulosti. A nech sa stali kedykoľvek a komukoľvek. Ospravedlnenie za to, čo sa stalo, je to najmenej, čo pre samotné obete môžeme urobiť. A keď hovorím o ospravedlnení, tak mám na mysli aj odškodnenie. Možno ešte väčší zmysel bude mať naše správne rozhodnutie a verím, že ho urobíme, pre formovanie hodnotového sveta slovenskej spoločnosti. S pani Kolíkovou ja v 99 % jej vystúpení súhlasím, ale teraz si nemyslím, že naše správne rozhodnutie bude spoločne urobenou bodkou za celou vecou. Bodkou to čiastočne môže byť pre samotné obete, bodkou to môže byť za tým, čo teraz vláda musí urobiť, a dúfam, že to urobí, ale pre spoločnosť by to mal byť začiatok iného pohľadu na zodpovednosť za hriechy minulosti. To si myslím. Ďakujem.
9. schôdza NR SR - 10. deň - A. dopoludnia
Dátum: 2024-02-15
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

78. Ďakujem za slovo. Ja som si doposiaľ myslela, že ešte žijeme posledné obdobie civilizovanej spoločnosti. A to znamená, že do riadiacich pozícií sa dostávajú ľudia na základe objektívnej formy výberu. Robia to súkromné firmy, doposiaľ to robila väčšina organizácií a verej... organizácií verejnej správy. Je to preto, lebo otvorený výber vždy umožňuje porovnávanie uchádzačov a výber toho najlepšieho. Lepší spôsob teda nepoznám, ako to urobiť. A teraz sa razí téza, že za všetko zodpovedá zriaďovateľ, takže má právo vymenovať manažéra kultúrnej inštitúcie bez verejného výberového konania. Len sa teda pýtam, akú zodpovednosť nesie zriaďovateľ za zlyhanie manažéra. Ak zlyhá vymenovaný manažér, ako bude sankcionovaný zriaďovateľ? No podľa mňa nijako. A ešte tu odznela jedna kuriózna veta a ja ju skúsim zacitovať: Ja ako osoba nikdy nedovolím, aby zriaďovateľ bez jasných dôvodov odvolal riaditeľa erbovej inštitúcie. A každý, kto počúval, vie, kto to povedal. A ja sa pýtam, aký vplyv má pán poslanec Michelko na zriaďovateľa. Ja tej kompetenčnej pyramíde nerozumiem. Zriaďovateľ vymenuje manažéra bez verejného výberového konania, lebo má vrcholovú zodpovednosť. A ak by ten istý zriaďovateľ s vrcholovou zodpovednosťou chcel odvolať manažéra, tak zasiahne pán poslanec Michelko. Tak tomu sa fakt nedá rozumieť.
39. schôdza NR SR - 5.deň - A. dopoludnia
Dátum: 2025-09-16
Poslanec: Karas, Daniel (SMER - SD)
Druh vystúpenia: Vystúpenie s faktickou poznámkou

Ďakujem pekne za slovo, pán predsedajúci. Ťažko je reagovať na niekoho, koho tu neni, a na jeho slová, ale však spravil som si pár poznámok z piatka a bolo tu dáke porovnávanie, že SMER tu vládol 14 rokov a strašne často sa to teraz používa, že sme vládli 14 rokov a verejné financie sme mali také, aké sme mali. No tak jednoducho my sme vládli 14 rokov a po 14 rokoch verejné financie sme v roku 2019 odovzdali Matovičovi vo výške deficitu 1 %, žiaľbohu, títo babráci, ktorí dneska najviac vykrikujú po námestiach a ja neviem čo, že sa to tu všetko ide rozobrať a že zadlžujeme štát a ožobračujeme Slovensko, tak zabudnú na tých námestiach aj povedať, ale aj tu v pléne, že kto spôsobil tú konsolidáciu, čiže v prvom rade by mali začať od seba kritizovať a až potom začať kritizovať ľudí, ktorí to dneska naprávajú. Samozrejme také ďalšie zvláštne veci si tu boli, sa tu boli vykrikované, že oni si požičiavali 8 mld., samozrejme, za nulapercentný úrok, čo mi dneska nedokážeme. Samozrejme, chápem, že si požičiavali 8 mld. za nulapercentný úrok, len treba povedať prečo. Požičali si 8 mld. kvôli tomu, že my sme im verejné financie odovzdali s jednopercentným deficitom a všetky banky s európske banky im boli naklonené a videli v Slovensku tzv. slovenského finančného draka. Po ich troch rokoch sme mali 6,5-percentný deficit, zadlžené Slovensko 24 mld., miliardová sekera v zdravotníctve, 800 mil. zobrali mestám a VÚC-kám, tak dneska nech sa ani, radšej nech sú ticho a nech radšej ani nevykrikujú, že prečo dneska máme, keď si chceme požičať peniaze, za vyšší úrok. Je to vlastne kvôli nim a konsolidácia by dneska nemuselo byť, nemusela byť, kebyže neni vlády Igora Matoviča, Hegera a Ódora. Ďakujem.
39. schôdza NR SR - 4.deň - A. dopoludnia
Dátum: 2025-09-12
Poslanec: Karas, Daniel (SMER - SD)
Druh vystúpenia: Vystúpenie s faktickou poznámkou

Ďakujem pekne za slovo. Pani kolegyňa, celkom ma pobavil váš príspevok, lebo však vy ste pôsobila ako ministerka spravodlivosti v rokoch 2020 až 2023. Tu idete vykrikovať niečo, že máme šetriť. Vy ste mali ústavnú väčšinu, neviem prečo ste vy neprišli s plánom šetrenia a neviem prečo ste nedali súdnictvo dokopy. Zbytočne ste ho rozbili od základu. A keď vravíte o symboloch, tak ste nám jediný symbol nechali taký, že súdnictvo ste rozbili a neušetrili ste nič na svojom rezorte, v ktorom ste pôsobila.